Riku Riski kieltäytyi jalkapallon A-maajoukkueen Qatarin matkasta eettisten syiden takia – ”Tämä oli aika selkeä asia”

Päävalmentaja Markku Kanerva ei halua ottaa kantaa siihen, onko Qatarin matka hänen omien arvojensa mukainen: ”Arvioin urheilullisia perusteita. Tehtäväni on maksimoida valmistautuminen EM-karsintoihin.”

Suomen jalkapallon A-maajoukkue harjoittelee ja pelaa tällä viikolla Qatarin emiirikunnassa Lähi-idässä. Leirin järjestäminen Qatarissa on herättänyt paljon kritiikkiä sen jälkeen, kun matkakohde julkistettiin marraskuun lopussa.

Maajoukkueen matkassa on pelaajia pääosin Veikkausliigasta ja Pohjoismaista, joiden sarjat eivät ole käynnissä. Päävalmentaja Markku Kanervan mukaan loukkaantumiset tai kuntoutumiset estivät joidenkin pelaajien osallistumisen.